Hobro IK måtte tage hjem med et nederlag efter fredagens udebanekamp mod Esbjerg.

Det så for en kort stund ud til, at det gik den rigtige vej for Hobro IK med en sejr på 3-2 over FC Nordsjælland inden landskampspausen. Fredag aften blev det dog til et nederlag til mandskabet fra Hobro, da de mødte Esbjerg fB på udebane. Efter en første halvleg uden mål lykkedes det hjemmeholdet at score to gange i anden halvleg. Det var Mathias Kristensen og Joni Kauko, der stod bag målene. Nordjyderne fik aldrig bolden i nettet, og resultatet blev derfor 2-0 til Esbjerg. Hobro IK ligger fortsat sidst i Superligaen, mens Esbjerg med sejren kan rykke en plads frem og overtage tredjepladsen fra AaB. Næste kamp for Hobro IK er på hjemmebane mod Vejle Boldklub 28. oktober.